钦定古今图书集成/方舆汇编/职方典/第1282卷 > 《层岩记》徐一鸣
## 钦定古今图书集成/方舆汇编/职方典/第1282卷 > 《层岩记》徐一鸣

“地，秉阴窍于山川，岩其山之窍乎？”予于是作剧而环
观，知未有不待人而显，因人而重也。傅之岩以良弼
筑之而显；东山之岩，以安石游之而重。凡天下之胜
境，大抵皆然。永明县治西南三里，层山之阴有岩焉，
洞谺豁，高三十五尺，广六十步，其明者三之一，修如
广之步，晦者三之二，达于山阳，有涧自山阳潜出，横
纡其间，冬夏不竭。仰视积液累垂，有负隅如观音坐
像，有附崖壁，扣之如钟声。岩口有石亘起阻外而幽
中，自清上浊下，结者为山岩之成，不知几千万载。虞
帝之巡车不及，夏王之樏载弗登，非直山经地志，掎
摭佚漏，虽近之《零陵总记》《舂陵图志》，亦俄空焉。为何
氏业，不知几世，往往稍亦葺治。然山夔木怪，犹若靳
而护之。熙宁中，邑废，属营道。时湖南绣衣张公绶方
为宰，政暇来游，题岁月于岩石，自是怪绝，游观题咏
浸多。何氏有曰：“三杰尝于元祐癸酉计偕讲授乡里，
益经理之，跨涧架梁皆以石，又为垤台砌谷之观，岩
于是始显。三杰没，属其婿顾氏，开禧间复还，曰子韶，
曰天衢，乔梓相承，好”修不坠，润色有加。因故基结亭，
以拟盘为扁。前莳杂卉，旁建茅斋。聚同志讲肄儒业，
方领矩步，婆娑游衍，弦诵声接武城，游者莫敢直以
“乐丘”视之，岩因是始重，遂为邑之胜境。凡官是邑，与
捧檄而来无不往。俗重中和节，士女必出，游，游必至。
余为长于斯，访之屡矣，常欲以诗摹写而未能，今满
且去“天衢数以记颠末为请。”余惟八卦奠位，《离》正南，
为文明，外刚而中虚，岩象也。自衡山至是，中州清淑
之气，蜿蟺扶舆，磅礡郁积。他则为丹砂、水银、孔翠、文
翟、竹箭、名木。独永明以小石山闻于天下，而岩甚大。
何氏世居有之，日与其徒藏修息游，存养其心性，薰
陶其气质，磨砻乎事业，而挥发乎文章，非掇巍科，历
华要，号称文臣，光辅国家文明之治，不能当此奇。是
将在其身，在其子孙，在其所与游。今秋，犹子桂门人
黄繇、毛熙绩，皆首贡于乡，抑其权舆云。